Fearless (albumi)

Fearless on yhdysvaltalaisen laulaja-lauluntekijä Taylor Swiftin albumi vuodelta 2008. Swift voitti Fearless-albumilla vuoden albumin ja countryalbumin Grammy-palkinnot vuonna 2010. Hänestä tuli 20-vuotiaana nuorin vuoden albumin palkinnon saanut laulaja. 
"Fearless" nousi Yhdysvalloissa Billboardin albumilistan kärkeen ensimmäisellä myyntiviikollaan. Sen menestys jatkui vuosia julkaisun jälkeen, albumi vietti Billboard 200 -listalla yhteensä 222 viikkoa. Albumia on myynyt Yhdysvalloissa timanttilevyn verran. Albumi nousi listoille myös useissa muissa maissa kuten Kanadassa ja Uudessa-Seelannissa.
Albumin tunnetuimpia kappaleita ovat singleinä julkaistut ”Love Story” ja ”You Belong with Me”. ”Love Story” -singleä oli myyty Yhdysvalloissa 7 miljoonaa kappaletta vuoteen 2014 mennessä. Albumista julkaistiin uusia kappaleita sisältänyt "Platinum Edition" -painos vuonna 2009.
Uudelleen levytetty versio albumista, "Fearless (Taylor’s Version)" julkaistiin 9. huhtikuuta 2021. Swift levyttää kuusi ensimmäistä albumiaan uudelleen jouduttuaan kiistaan entisen levy-yhtiönsä Big Machinen kanssa albumien master-nauhoitusten oikeuksista. "Fearless (Taylor’s Version)" sisältää uudet versiot kaikista kappaleista sekä aiemmin julkaisemattomia kappaleita.
Taustaa.
Swift kirjoitti suuren osan albumin kappaleista yksin, koska hän aloitti säveltämisen ollessaan kiertueella. Hän teki kuitenkin myös yhteistyötä muun muassa Liz Rosen, John Richin ja Colbie Caillatin kanssa. Albumin tuottajina toimivat Swift, Scott Borchetta ja Nathan Chapman. 
Tyylillisesti albumin musiikki yhdistelee country- ja popvaikutteita. Suurin osa albumin kappaleista käsittelee rakkautta ja ystävyyttä. Nimikappale ”Fearless” kuvailee Swiftin unelmaa täydellisistä treffeistä. ”Se on laulu rakastumiseen liittyvästä pelottomuudesta. Vaikka olisi kirjoittanut kuinka monta erolaulua ja joutunut satutetuksi monta kertaa, sitä rakastuu aina uudelleen” Swift sanoo. 
”Love Story” ottaa vaikutteita William Shakespearen "Romeon ja Julian" tarinasta. Swift sai idean kappaleeseen, kun hänen vanhempansa ja ystävänsä eivät pitäneet hänen ihastuksestaan. Suurin osa tarinasta on kuitenkin fiktiivistä. Swift on sanonut ”Se on romanttisin laulu, jonka olen kirjoittanut eikä se ole edes kenestäkään, jonka kanssa olisin oikeasti seurustellut.”
Kappale ”Forever &amp; Always” käsittelee Swiftin ja hänen entisen poikaystävänsä Joe Jonasin eroa ja lisättiin albumille vain hetki ennen julkaisua. ”Breathe” kertoo puolestaan riidasta ja ystävän menettämisestä. Swift kirjoitti ja levytti kappaleen yhdessä laulaja-lauluntekijä Colbie Caillatin kanssa.
”Fifteen” kertoo Swiftin ja hänen lukiossa tapaamansa Abigail Andersonin ystävyydestä. Sanat kuvailevat Swiftin ja Andersonin kokemuksia koulumaailmassa ja rakkaudessa heidän ensimmäisenä lukiovuotenaan.
Julkaisu.
Albumi "Fearless" julkaistiin Yhdysvalloissa ja Kanadassa 11. marraskuuta 2008. Siitä julkaistiin maaliskuussa 2009 kansainvälinen painos, jolla on mukana kolme Swiftin edellisen albumin "Taylor Swift" kappaletta.
Albumista julkaistiin uusia kappaleita sisältänyt "Platinum"-painos vuonna 2009. Platinum -painoksella on mukana 5 uutta kappaletta, pianoversio kappaleesta ”Forever &amp; Always” sekä musiikkivideoita sisältävä DVD. Uusi kappale ”Untouchable” on cover-versio Luna Halo -yhtyeen kappaleesta. Swift teki levytyksessä muutoksia kappaleen sanoihin ja melodiaan ja sai sen takia sävellyskrediitin.
Vastaanotto.
Fearless nousi Billboardin albumilistan kärkeen ensimmäisellä myyntiviikollaan. Albumin menestys jatkui useita vuosia. Fearless on viettänyt Billboard 200 -listalla yhteensä 222 viikkoa. Fearless on menestynyt kansainvälisesti. Albumi nousi listaykköseksi Kanadassa ja Uudessa-Seelannissa.. Australiassa se oli countryalbumien listan kärjessä ja yleisen albumilistan sijalla 2.. Albumia on myyty Yhdysvalloissa timanttilevyn verran.
Swift voitti Fearless-albumilla vuoden albumin ja parhaan countryalbumin Grammy-palkinnot vuonna 2010. Hänestä tuli 20-vuotiaana siihen mennessä nuorin vuoden albumin palkinnon voittanut artisti. (Billie Eilish rikkoi tämän ennätyksen voittamalla palkinnon 18-vuotiaana vuonna 2020.)
Singlet.
Ensimmäinen albumilta julkaistu kappale oli ”Change”. Se julkaistiin alun perin promosinglenä vuoden 2008 olympialaisia varten elokuussa 2008. Kappale on mukana Yhdysvaltain olympiajoukkuetta tukevalla kokoelma-albumilla "AT&amp;T Team USA Soundtrack". Tämän jälkeen julkaistiin kappaleet ”Breathe”, ”Fearless”, ”You're Not Sorry”, ja ”You Belong with Me”. 
Albumin ensimmäisenä virallisena singlenä julkaistiin kappale ”Love Story”. Single menestyi hyvin sekä Yhdysvalloissa että useissa muissa maissa. Se nousi Yhdysvalloissa countrylistan kärkeen ja Billboard Hot 100 -listan sijalle 4. Vuoteen 2014 mennessä se on myynyt Yhdysvalloissa 7 kertaa platinaa. Seuraavina singleinä julkaistiin kappaleet ”White Horse”, ”You Belong with Me”, ”Fifteen” ja ”Fearless”. ”You Belong with Me” nousi Billboardin listalla sijalle 2. Single menestyi myös kansainvälisesti nousten listoille muun muassa Australiassa, Belgiassa ja Kanadassa. 
Kappaleille ”Change”, ”Love Story”, ”Fifteen”, ”Fearless”, ”White Horse” ja ”You Belong with Me” kuvattiin musiikkivideot. Kappaleelle ”The Best Day” tehtiin Swiftin perheen vanhoista kotivideoista koostuva musiikkivideo.
Kiertue.
Albumin tueksi järjestettiin konserttikiertue "Fearless Tour". Kiertue alkoi 23. huhtikuuta 2009 Evansvillessa Yhdysvalloissa ja päättyi 10. heinäkuuta 2010 Cavendishissa Kanadassa. Siihen kuului yhteensä 112 konserttia, joista suurin osa oli Yhdysvalloissa. Fearless Tour oli Swiftin ensimmäinen kiertue pääesiintyjänä.
Kiertueesta kertova kolmiosainen dokumenttisarja "Journey to Fearless" esitettiin televisiossa vuonna 2010 ja julkaistiin myöhemmin DVD:llä ja Blue-ray:lla.
Kappaleet.
Kappaleiden tuottajat ovat Swift ja Nathan Chapman ellei merkitty toisin.
"Fearless (Taylor’s Version)".
Uudelleen levytetty versio "Fearless"-albumista julkaistiin 9. huhtikuuta 2021. Uusi versio on nimeltään "Fearless (Taylor’s Version)". Albumi sisältää uudet versiot kaikista albumin kappaleista ja singlestä ”Today Was a Fairytale”. Albumilla on mukana kuusi aiemmin julkaisematonta kappaletta. Ensimmäinen uudelleen levytetty kappale, "Love Story", julkaistiin nimellä ”Love Story (Taylor’s Version)” 12. helmikuuta 2021. Swift levyttää kuusi ensimmäistä albumiaan uudelleen levytysten oikeuksiin liittyvän kiistan takia. Swift kertoi vuonna 2019 olevansa aiemman levy-yhtiönsä Big Machinen kanssa riidoissa kuuden ensimmäisen albuminsa oikeuksista. Big Machine oli myynyt Swiftin levytysten oikeudet hänen tietämättään manageri Scooter Braunille, jonka kanssa Swift oli huonoissa väleissä.